Sjekkliste for lysutdeling på offentlig sted

1. **Planlegg i stab** - hva ønsker dere, hvor kan dere treffe folk på en god og trygg måte? Hva trenger folk dere møter, når de treffer dere på et uventet sted? En pause, en kaffe, en benk å sitte på? Noen forteller at når det er på det travleste på kjøpesenteret er det færre som stopper. Erfaring fra Borg er at de beste samtalene får man utenfor rushet, mens det er nettopp i rushet man får delt ut flest lys.
2. **Avtal med leder for det området dere vil bruke**; senterleder, BaneNor, kommunen etc. Legg gjerne til rette for et utvidet samarbeid også etter lysutdeling.
3. **Bestill lysark** fra kommunikasjonsrådgiver på bispedømmekontoret.
4. **Kjøp lys og smittevernutstyr.**
5. **Planlegg innhold i møte med medmennesker** - Hva skal skje i møtet? Vi oppfordrer til å tenke på å invitere til et neste møte, bruk [flyermal fra ressursbanken](https://ressursbanken.kirken.no/nb-NO/2019/allehelgen/#na) til å invitere til åpen kirke og gjerne andre arrangement allehelgen. Har dere sorggrupper eller annet sorgtilbud dere vil gjøre kjent? Ikke alt kan deles ut, hvordan skal dere synliggjøre kirkens tilbud på standen? En skjerm med en lysark-presentasjon av kirkens tilbud som går hele tiden?
6. **Planlegg standen**: trenger dere bord? hvordan skal dere synes? Mal til strandflagg og rull-opp ligger i [Ressursbanken.](https://ressursbanken.kirken.no/nb-NO/2019/allehelgen/) Skal dere ha noe på dere som sier at dere er fra kirken? Navneskilt, pin, button, T-skjorter? Trenger dere duk? En stol? Kan dere bruke plakatene eller brosjyrer om førstehjelp for sorg som ligger i [Ressursbanken](https://ressursbanken.kirken.no/nb-NO/2018_temp/forstehjelp-ved-sorg/)?
7. **Forbered alle som skal stå på stand** om smittevern, kirkens etiske regler (vanlig folkeskikk), ikke alle er forberedt på å bli avvist (folk ikke vil ha lys). Hva skjer om noen bryter sammen eller får en reaksjon på spørsmål/samtale med dere? Hvordan ivaretar dere taushetsplikt på offentlig sted om det blir nødvendig?
8. **Fortell bredt hva som skal skje**. I forkant av lysutdeling lag arrangement på Facebook, legg det inn i lokalavis/lokalsamfunnskalender at dere skal dele ut lys. Send en enkel pressemelding og legg ut en teaser med en diakon/annen som gleder seg til å dele ut lys. Ta kontakt med media for å høre om de vil komme.
9. **Etter allehelgen** - takk senteret/stedet der dere sto. Publiser en takk/rapport/hilsen på Facebook/SoMe/nettsider.
10. **Evaluer årets lysutdeling** - ta en runde i staben, både de som var med og ikke, hva fungerte bra, hva må dere gjøre annerledes neste år?